Španski superkup 2012.
Supercopa de España 2012. je bilo nogometno takmičenje u organizaciji nogometnog saveza Španije u kojem su se sastali pobjednik La Lige 2011/12. Real Madrid i pobjednik kupa 2011/12. Barcelona. Finale superkupa se odigralo u dvije utakmice: 23. i 29. augusta 2012. godine. Prva utakmica superkupa se odigrala na stadionu Camp Nou u kojoj je Barcelona bila uspješnija rezultatom 3-2. Prvi gol na utakmici postigao je Cristiano Ronaldo u 55. minuti preciznim udarcem glavom nakon ubačaja lopte iz kornera. Minutu poslije Javier Mascherano preciznim šutem sa polovine igrališta pronalazi Pedra na ivici šesnaesterca koji bježi Coentrãou i postiže izvjenačujući gol na utakmici. U 70. minuti utakmice Sergio Ramos je načinio prekršaj nad Andrésom Iniestom u šesnaestercu koji u gol pretvara Lionel Messi. Osam minuta kasnije Iniesta je nakon solo-prodora gurnuo Xavija u šansu, a kapiten Barcelone mirno je zatresao mrežu za 3:1. Konačnih 3-2 postavio je Di María u 85. minuti, Adriano je vratio loptu Valdésu, golman Barcelone želio se poigrati sa Di Mariom, no Argentinac mu je uzeo loptu i zabio za konačnih 3-2. U uzvratnoj utakmici na stadionu Santiago Bernabéu, Real Madrid je poveo već u 11. minuti utakmice, Higuaín je izašao sam pred Valdesa i pogodio za vodstvo Reala. Samo četiri minute kasnije, Real je udvostručio svoju prednost. Loptu je primio Cristiano Ronaldo, zatim sjajnim potezom petom izbacio Piquéa i pogodio za erupciju oduševljenja na Santiago Bernabéu. I dalje je Real nastavio sa odličnom igrom, redale su se prilike ispred gola Barcelone. Valdes je još jednom kapitulirao, nakon jednog prekida, glavom je pogodio Pepe ali je njegov gol zbog guranja u šesnaestercu poništen. Posao Realu u nastavku je olakšao igrač Barcelone, Adriano kada je faulirao Ronalda u 28. minuti utakmice i zaradio crveni karton. Tračak nade Barceloni je vratio Messi u 44. minuti susreta kada je sjajno pogodio iz slobodnog udarca. U drugom poluvremenu, Barcelona je uprkos tome što je igrala s igračem manje, imala dominaciju na sredini terena, s tim što su dobre prilike viđene i na jednoj i na drugoj strani. Rezultat se do kraja ipak nije mjenjao, pa je Real Madrid iako je sveukupni rezultat obje utakmice glasio 4-4 zbog više postignutih golova u gostima osvojio svoj deveti superkup.